Návrh na zmenu bodu B uznesenia vlády SR č. 1140 zo 6. decembra 2001 k implementácii Integrovaného administratívneho a kontrolného systému (IACS) v Slovenskej republike

	Vláda Slovenskej republiky uznesením č. 1140 zo 6. decembra 2001, bod B.2., uložila ministrovi pôdohospodárstva v termíne do 31. decembra 2003 vytvoriť podmienky a zabezpečiť vybudovanie funkčnej Platobnej agentúry a implementácie  IACS v SR.
	Vybudovanie funkčnej Jednotnej platobnej agentúry a IACS v zmysle Nariadenia komisie (ES) č. 2419/2001 z 11. decembra 2001, ktoré stanovuje detailné kritériá pre aplikáciu IACS pre niektoré schémy pomoci ustanovené Nariadením rady (EHS) č. 3508/1992 je súčasťou plnenia opatrení prijatých v Národnom programe Slovenska pre prijatie acquis communitaire a je nevyhnutnou podmienkou prevzatia Spoločnej poľnohospodárskej politiky EÚ a účasti na financovaní zo spoločných európskych fondov.
Vybudovanie systému IACS  je základnou podmienkou pre poskytovanie tzv. priamych platieb z fondu EAGGF pre farmárov. V prípade, že uvedený systém nebude v Slovenskej republike do dňa vstupu etablovaný a od prvého dňa vstupu plne funkčný, nebude môcť Slovensko poskytovať svojim farmárom podporu v zmysle platnej legislatívy EÚ.
Za týmto účelom začalo Ministerstvo pôdohospodárstva SR v roku 2001 a v tomto roku intenzívne pokračovalo s realizáciou množstva krokov, ktoré zabezpečia vybudovanie funkčnej Jednotnej platobnej agentúry, ako aj vytvorenie a sfunkčnenie IACS. Patria medzi ne spracovanie časového harmonogramu budovania Jednotnej platobnej agentúry, ako aj tvorba čiastkových registrov (zvierat, pôdy, ovocných sadov, vinohradov a chmeľníc) potrebných pre fungovanie tohto systému, spracovanie harmonogramu školení pre zúčastnených pracovníkov, spracovanie harmonogramu presunu regionálnych odborov MP SR pod Jednotnú platobnú agentúru, atď.
Za účelom vybudovania a sfunkčnenia IACS vypísalo ministerstvo dňa 07.01.2002 verejnú súťaž na dodávku vytvorenia, overenia a celoštátnej plošnej implementácie “Integrovaného administratívneho a kontrolného systému v rezorte Ministerstva pôdohospodárstva Slovenskej republiky (skr. IACS) ”.
Do verejnej súťaže sa prihlásilo 43 záujemcov, ktorí si prevzali súťažné podklady k predmetnej súťaži. Do verejnej súťaže podalo svoje súťažné ponuky spolu 8 (osem) spoločností. 
 Po vyhodnotení súťažných ponúk, ktoré sa uskutočnilo dňa 19.03.2002 v budove MP SR komisia na vyhodnotenia ponúk rozhodla, že víťazom verejnej súťaže sa stala spoločnosť  SOFTEC spol. s r.o., ktorej ponuka po súčte výsledných hodnôt vyhodnotenia jednotlivých členov komisie dosiahla najvyššie bodové ohodnotenie. 
V dňoch 28.03.2002  a 02.04.2002 boli ministerstvu doručené námietky troch neúspešných uchádzačov proti určeniu poradia  vyhodnotených ponúk a postupu obstarávateľa vo verejnej súťaži. Dňa 29.04.2002 bolo na Ministerstvo pôdohospodárstva Slovenskej republiky doručené rozhodnutie Úradu pre verejné obstarávanie č.706-2740-200/2002, v ktorom nariaďuje obstarávateľovi zrušenie predmetnej verejnej súťaže, pretože obstarávateľ v súťažných podkladoch nedostatočne vymedzil pravidlá uplatnenia jednotlivých kritérií, okrem kritéria cena s DPH, ktorými mal zabezpečiť kvalitatívne rozlíšenie ich splnenia, čím porušil pravidlá transparentnosti.

V záujme  zabezpečenia dodávky vytvorenia, overenia a celoštátnej  plošnej implementácie “Integrovaného administratívneho a kontrolného systému v rezorte Ministerstva pôdohospodárstva Slovenskej republiky” Ministerstvo pôdohospodárstva Slovenskej republiky pripravilo novú verejnú súťaž vyhlásenú dňa 8. júla 2002.
Do verejnej súťaže sa prihlásilo 35 záujemcov, ktorí si prevzali súťažné podklady k predmetnej súťaži. Do verejnej súťaže podalo svoje súťažné ponuky spolu 10 (desať) spoločností. 
 Dňa 10.09.2002 bolo obstarávateľovi doručené rozhodnutie Úradu pre verejné obstarávanie o námietke jedného z uchádzačov proti vylúčeniu z verejnej súťaže, v  zmysle ktorého sa vyhovuje námietke uchádzača a nariaďuje sa obstarávateľovi verejnú súťaž zrušiť. V odôvodnení uvedeného rozhodnutia sa uvádza nasledovné : “...kritériá stanovené obstarávateľom vo vyhlásení metódy verejného obstarávania nie je možné objektívne vyhodnotiť a tieto pochybenia nie je možné dodatočne konvalidovať, preto úrad nariaďuje obstarávateľovi verejnú súťaž zrušiť...”.

Vzhľadom na uvedené zrušenia verejných súťaži na dodávku IACS sa Ministerstvo pôdohospodárstva SR dostalo do časovej tiesne s  realizáciou projektu. Na základe predložených ponúk uchádzačov je celkovo potrebné na vytvorenie a implementáciu systému IACS cca 12-14 mesiacov. Z uvedeného dôvodu je pre MP SR nevyhnutné vybrať dodávateľa daného systému najneskôr do konca novembra 2002.